COMUNICARE A COMISIEI CĂTRE CONSILIU în conformitate cu articolul 395 din Directiva 2006/112/CE a Consiliului /* COM/2013/0148 final */





COMUNICARE A COMISIEI CĂTRE CONSILIU în conformitate cu articolul 395 din Directiva 2006/112/CE a Consiliului 1. CONTEXT În temeiul articolului 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (denumită în continuare „directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de fraudă. Întrucât această procedură prevede derogări de la principiile generale în materie de TVA, în conformitate cu hotărârile constante ale Curții de Justiție a Uniunii Europene, aceste derogări trebuie să aibă un domeniu de aplicare limitat și să fie proporționate. Prin scrisoarea înregistrată la Comisie la 7 ianuarie 2013, Ungaria a solicitat să fie autorizată să introducă o măsură de derogare de la articolul 193 din directiva TVA. În conformitate cu articolul 395 alineatul (2) din directiva menționată, Comisia a informat celelalte state membre, prin scrisoarea din data de 12 februarie 2013, cu privire la cererea înaintată de Ungaria. Prin scrisoarea din 13 februarie 2013, Comisia a informat Ungaria că dispune de toate informațiile pe care le consideră necesare pentru evaluarea cererii. Ungaria solicită să fie autorizată să aplice procedura de taxare inversă pentru o serie de produse agricole, în principal cele produse și livrate în sectorul creșterii porcilor și în industria preparatelor pentru hrana animalelor. Produsele specifice care fac obiectul cererii prezentate de Ungaria sunt enumerate în detaliu mai jos, la punctul (3). Ungaria a fost recent autorizată să aplice procedura de taxare inversă pentru livrările anumitor produse din sectorul cerealelor și din cel al plantelor oleaginoase[1]. Această derogare a fost acordată de Consiliu în circumstanțe foarte specifice, în care Ungaria s-a angajat să implementeze, pe parcursul perioadei de aplicare a derogării respective, o serie de măsuri de control adecvate și eficiente, precum și obligații de raportare, care ar urma să facă posibilă revenirea la sistemul normal după această perioadă de tranziție. Ungaria este obligată să informeze Comisia cu privire la introducerea acestor măsuri și obligații. Ungaria nu și-a îndeplinit încă această obligație. Această abordare a fost justificată în special de riscul ca frauda să fie transferată în alte state membre, într-un sector a cărui importanță economică este destul de semnificativă în mai multe state membre. Trebuie reamintit că, în cursul negocierilor recente din cadrul Consiliului pe marginea unor tipuri de derogări similare, o serie de state membre și-au exprimat îngrijorarea, subliniind faptul că orice derogare de la sistemul de plată fracționată nu poate fi mai mult decât o soluție de ultimă instanță și o măsură de urgență în cazuri dovedite de fraudă și că trebuie să ofere garanții în ceea ce privește necesitatea și caracterul excepțional al derogării acordate, durata măsurii și natura specifică a produselor în cauză. În plus, statele membre respective au precizat că procedura de taxare inversă implică întotdeauna un risc ca frauda să fie transferată către alte state membre și au reamintit că procedura de taxare inversă nu ar trebui utilizată în mod sistematic pentru a compensa supravegherea inadecvată de către autoritățile fiscale ale unui stat membru. Ungaria a confirmat că acceptă aceste condiții. Acest angajament a fost menționat în special în primul considerent din Decizia de punere în aplicare 2012/624/UE a Consiliului din 4 octombrie 2012, unde se afirmă că Ungaria „a menționat că nu va solicita reînnoirea autorizației în cauză”. 2. TAXAREA INVERSĂ Persoana care trebuie să plătească TVA în temeiul articolului 193 din directiva TVA este persoana impozabilă care livrează bunurile sau prestează serviciile. Scopul procedurii de taxare inversă este de a transfera răspunderea în cauză asupra persoanei impozabile căreia i se furnizează bunurile. Frauda cu firme fantomă se produce atunci când comercianții comit acte de evaziune de la plata TVA către autoritățile fiscale după ce și-au vândut produsele. Clienții lor sunt însă îndreptățiți la o scutire de taxă, dacă sunt în posesia unei facturi valabile. În cazurile cele mai agresive ale acestui gen de evaziune fiscală, prin intermediul unui sistem de tip „carusel” (care presupune comercializarea bunurilor sau serviciilor între state membre), aceleași bunuri sau servicii sunt furnizate de mai multe ori fără plata TVA către autoritățile fiscale. S-a constat că, prin desemnarea persoanei căreia îi sunt furnizate bunurile sau serviciile drept persoana răspunzătoare de plata TVA în astfel de cazuri, procedura de taxare inversă elimină în speță posibilitatea de comitere a acestui tip de evaziune fiscală. 3. CEREREA Ungaria solicită Consiliului, în temeiul articolului 395 din directiva TVA, să autorizeze Ungaria, pe baza unei propuneri a Comisiei, să aplice o măsură specială de derogare de la articolul 193 din directiva TVA în ceea ce privește aplicarea procedurii de taxare inversă în legătură cu furnizarea următoarele mărfuri: Codul NC[2] || Descriere 0103 1000 0103 9110 0103 9211 0103 9219 || Animale vii din specia porcine, reproducători de rasă pură Animale domestice vii din specia porcine cu o greutate sub 50 kg Scroafe care au fătat cel puțin o dată, cu o greutate minimă de 160 kg Alte animale vii din specii porcine domestice, cu o greutate minimă de50 kg 0203 1110 0203 2110 || Carcase și semicarcase de animale domestice din specia porcine, proaspete sau refrigerate Carcase și semicarcase de animale domestice din specia porcine, congelate 1103 || Crupe, griș și aglomerate sub formă de pelete, din cereale 2302 || Tărâțe, spărturi și alte reziduuri, chiar aglomerate sub formă de pelete, provenite din măcinarea, presarea, cernerea sau din alte procedee de prelucrare a cerealelor sau a leguminoaselor 2304 || Turte și alte reziduuri solide, chiar măcinate sau aglomerate sub formă de pelete, rezultate din extracția uleiului de soia 2306 || Turte și alte reziduuri solide, chiar măcinate sau aglomerate sub formă de pelete, rezultate din extracția grăsimilor sau uleiurilor vegetale, altele decât cele de la pozițiile 2304 sau 2305 2309 90 || Preparate de tipul celor folosite pentru hrana animalelor, altele decât alimentele pentru câini sau pisici, condiționate pentru vânzarea cu amănuntul Această cerere trebuie privită în contextul derogării recent acordate Ungariei, în temeiul căreia aceasta este deja autorizată să aplice procedura de taxare inversă pentru livrările anumitor produse din sectorul cerealelor și din cel al plantelor oleaginoase[3]. Aplicabilitatea derogării respective se limitează la o perioadă de doi ani. Mai mult, Ungaria s-a angajat să introducă măsuri adecvate și eficiente de control și obligații de raportare cu privire la persoanele impozabile care furnizează bunuri și cărora li se aplică respectiva măsură specială, precum și să informeze Comisia cu privire la introducerea măsurilor și a obligațiilor corespunzătoare. Ungaria a informat Comisia că a observat o serie de activități frauduloase cu privire la livrările de mărfuri enumerate în tabelul de mai sus, care au dus la o valoare ridicată a TVA neplătite. Conform informațiilor furnizate de Ungaria, detectarea acestor cazuri de fraudă în materie de TVA se datorează, de asemenea, unei creșteri semnificative a numărului de controale fiscale efectuate în Ungaria. Totuși, Ungaria consideră că aceste inspecții consumă, de obicei, foarte mult timp și, prin urmare, solicită o autorizație pentru a stabili ca tranzacțiile în cauză să fie supuse procedurii de taxare inversă în scopul prevenirii fraudei în materie de TVA. 4. OPINIA COMISIEI Atunci când Comisia primește cereri în conformitate cu articolul 395 din directiva TVA, acestea sunt analizate pentru a se verifica dacă sunt îndeplinite condițiile de bază pentru aprobarea lor, și anume dacă măsura specifică propusă simplifică procedurile pentru persoanele impozabile și/sau administrația fiscală sau dacă propunerea previne anumite tipuri de evaziune fiscală. În acest context, Comisia a adoptat întotdeauna o abordare prudentă, limitată, pentru a se asigura că derogările nu subminează funcționarea sistemului general al TVA, au un domeniu de aplicare limitat și sunt necesare și proporționate. În primul rând, Comisia consideră că diversele tipuri de mărfuri în cauză – enumerate mai sus în detaliu – sunt de o natură care ar trebui să facă posibilă auditarea prin mijloace convenționale de control, fără a fi necesară implementarea procedurii de taxare inversă. Derogarea acordată recent Ungariei pentru cereale și oleaginoase[4] a fost acordată în împrejurări excepționale, pentru a lăsa timp Ungariei să introducă o serie de reforme pentru a combate frauda. În al doilea rând, măsura privind cerealele și oleaginoasele nu a fost niciodată destinată să fie o soluție pe termen lung sau să compenseze supravegherea inadecvată a persoanelor impozabile de pe aceste piețe extrem de valoroase. Derogarea a fost justificată ca parte a unui pachet de măsuri care urmează a fi adoptate de Ungaria, fiind, în același timp, restricționată la o perioadă limitată în timp. Aceleași condiții au fost incluse și în derogarea acordată României[5]. Ungaria încă nu a informat Comisia cu privire la introducerea unor măsuri adecvate și eficiente de control și a unor obligații de raportare privind livrările de mărfuri care fac obiectul derogării acordate recent. Având în vedere natura strict limitată a derogării respective, Comisia consideră că, în această etapă, nu este justificată extinderea listei de mărfuri pentru care se aplică procedura de taxare inversă într-o măsură considerabilă, așa cum solicită Ungaria. Aplicarea procedurii de taxare inversă pentru lista extinsă de mărfuri, conform cererii înaintate de Ungaria, în plus față de lista de mărfuri deja autorizată, ar duce la o situație în care un număr considerabil de livrări de mărfuri și prestări de servicii în sectorul agricol s-ar situa în afara regimului TVA normal. Comisia are motive să se îndoiască de faptul că o astfel de abordare globală ar putea fi în continuare privită drept o „măsură specială” în sensul articolul 395 din directiva TVA. În plus, informațiile detaliate transmise de Ungaria împreună cu cererea de derogare arată că Ungaria a început deja cu succes să adopte măsurile necesare pentru a contracara eficient activitățile frauduloase observate în sectoarele implicate. Statisticile pe care Ungaria le-a prezentat Comisiei subliniază că, în 2012, Ungaria aproape că a dublat numărul de controale fiscale efectuate în comparație cu 2011 și a reușit, de asemenea, să crească eficacitatea inspecțiilor efectuate în sectoarele cele mai afectate în ceea ce privește detectarea fraudelor care constau în neplata TVA. Comisia salută eforturile depuse și încurajează Ungaria să continue aplicarea acestor măsuri pe care le consideră adecvate în ceea ce privește prevenirea cazurilor de fraudă observate în materie de TVA. De asemenea, Comisia consideră că așa-numitele măsuri convenționale concepute în scopul combaterii fraudei de tip carusel ar trebui, în primul rând, să fie puse în aplicare integral. În acest context, Comisia este pregătită să sprijine Ungaria pentru punerea integrală în aplicare a unor astfel de măsuri. Dată fiind această situație, Comisia consideră că introducerea unei noi măsuri tranzitorii în temeiul articolului 395 din directiva TVA pentru a permite aplicarea procedurii de taxare inversă nu este abordarea corectă. De asemenea, procedura de taxare inversă ar putea avea în acest sector un impact negativ asupra fraudei la nivelul comerțului cu amănuntul. Spre deosebire de cereale, în cazul cărora transformarea are loc aproape întotdeauna la nivel industrial, transformarea carcaselor de animale în carne se efectuează adesea în același loc în care are loc vânzarea către consumatorii privați. Riscul de a transfera întreaga responsabilitate pentru plata TVA către partea finală a lanțului este, prin urmare, mult mai mare. În fine, există indicații că frauda în aceste sectoare a fost transferată, în special către alte state membre din Europa de sud-est. În acest context, aplicarea taxării inverse pentru un număr extins de mărfuri din sectoarele agricole vizate ar reprezenta un risc de fraudă pentru acele state membre, risc ce nu poate fi subestimat dată fiind importanța acestor sectoare în regiune. 5. CONCLUZIE Pe baza elementelor menționate anterior, Comisia obiectează cu privire la cererea depusă de Ungaria. [1] Decizia de punere în aplicare 2012/624/UE a Consiliului din 4 octombrie 2012 de autorizare a Ungariei să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 274, 9.10.2012, p. 26). [2] Codul din Nomenclatura combinată stabilită prin Regulamentul (CEE) nr. 2658/87. [3] A se vedea nota de subsol (1). [4] A se vedea nota de subsol (1). [5] Decizia de punere în aplicare 2011/363/UE a Consiliului din 20 iunie 2011 de autorizare a României să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 163, 23.6.2011, p. 26).